|  |
| --- |
| Johnny K. OlesenJournalist |
|  |

Afslag på anmodning om aktindsigt

Vi har den 16. juni 2016 og igen den 21. juni 2016 modtaget din anmodning om aktindsigt i Bilag 2 i rapporten Afrapportering på BRN mobilkortlægning.

Vi skal hermed meddele afslag på aktindsigt i Bilag 2 i rapporten Afrapportering på BRN mobilkortlægning.

Afgørelsen er truffet i henhold til offentlighedslovens § 7, stk. 1 og 2, jfr. § 30, nr. 2.

Det følger af offentlighedslovens § 7, stk. 1 og 2, at enhver med de undtagelser, der er nævnt i §§ 19-35, kan forlange at blive gjort bekendt med dokumenter, der er indgået til eller oprettet af en myndighed som led i administrativ sagsbehandling i forbindelse med dens virksomhed. Endvidere følger det af offentlighedslovens § 14, at myndigheden skal overveje om der kan gives aktindsigt i dokumenter og oplysninger i videre omfang, end hvad der følger af §§ 23-35.

Det dokument, du ønsker aktindsigt i er undtaget fra aktindsigt, jfr. offentlighedslovens § 30, nr. 2, hvoraf det fremgår, at retten til aktindsigt ikke omfatter oplysninger om tekniske indretninger eller fremgangsmåder eller om drifts- eller forretningsforhold eller lign., for så vidt det er af væsentlig økonomisk betydning for den person eller virksomhed, oplysningerne angår.

Der er tale om et dokument, som indeholder oplysninger fra flere forskellige teleoperatører i Region Nordjylland. Den enkelte teleoperatør har ikke kendskab til de oplysninger, som Region Nordjylland har modtaget fra de andre teleoperatører, og alle oplysninger er blevet givet ud fra en klar aftale om, at oplysningerne vil blive behandlet fortroligt.

Dertil kommer, at telemarkedet er præget af stor konkurrence, og mobildækningen er et væsentligt konkurrenceparameter og at offentliggørelse af oplysninger vil give konkurrenterne en indsigt i fortrolig og forretningskritisk information. Vi har således lagt vægt på, at der er tale om oplysninger af væsentlig økonomisk betydning for virksomhederne.

Vi har overvejet om, der er grundlag for at meddele aktindsigt i henhold til reglerne om meroffentlighed i offentlighedslovens § 14, stk. 1, men har fundet at hensynet til virksomhedernes forretningsførelse og muligheden for et fremtidigt samarbejde af denne karakter overstiger hensynet til offentlighedens behov for at få kendskab til oplysningerne.

Klagevejledning:

Du kan indbringe sagen for Tilsynet v/Statsforvaltningen. Hvis du ønsker at indbringe sagen for Tilsynet, skal du sende din klage til Region Nordjylland, Regional Udvikling, Kontorchef Morten Lemvigh, Niels Bohrs Vej 30, 9220 Aalborg Ø eller til thomas.kampmann@rn.dk. Vi vurderer herefter indenfor 7 arbejdsdage, om vi fastholder afgørelsen. Hvis vi fastholder afgørelsen videresender vi sagen og dens dokumenter til Tilsynet.

Med venlig hilsen

Thomas Kampmann

Specialkonsulent